Diewe val aan by monument | Netwerk24
Diewe val aan by monument
Deur Jana Smit 13 Mei 2018 00:34
Net ure nadat 'n groepie Voortrekkers Vrydagaand by die Voortrekkermonument in Pretoria aangeval is, het gewapende rowers Saterdagoggend toegeslaan en veiligheidswagte by die toegangshek van kontant beroof.
Die Voortrekkers, 'n groepie laerskoolmeisies en hul vroulike offisier, was net klaar met 'n nagmars-avontuur toe hulle Vrydagaand omstreeks 22:00 aangeval is.
Bert Visser, senior bestuurder van operasionele dienste by die Voortrekkermonument, sê in die nagmars het die kinders leidrade gekry en hulle moes dan na goed soos gloeistokkies soek.
Hulle was sowat 50 m van hul kampeerplek op die piekniekterrein af toe 'n man met 'n doringtak uit die bosse op die groep afstorm.
Hy het die offisier met die tak geslaan en met haar handsak met haar selfoon in gevlug.
Lede van private veiligheidsmaatskappye het Vrydagnag op die terrein help soek na die oortreder. Hoewel die offisier se handsak en bankkaarte Saterdagoggend teruggevind is, is haar selfoon en kontant steeds weg.
Cecilia Kruger, besturende direkteur van die Voortrekkermonument, sê die voorval is vir hulle baie sleg en hulle probeer nog agter die kap van die byl kom.
Dr. Danie Langner, hoofleier van die Voortrekkers, sê die kinders is almal ongedeerd, maar hulle het berading gekry.
"Ons het reeds stappe gedoen om te verseker dat die kinders veilig is. Die kommando's gebruik juis die terrein omdat dit veilig is. Hierdie voorval wys net weer dat 'n mens oral weerloos is."
In Saterdagoggend se rooftog het vier mans en 'n vrou in 'n Volkswagen Golf by die hek aangekom en hul toegangsgeld betaal voordat hulle vuurwapens uitgehaal en die wagte beroof het.
Kruger het Saterdagmiddag gesê die grootste uitgawe by die monument is die koste van beveiliging.
"Ons karring nou al hoe lank aan die munisipaliteit vir 'n beter heining om die perseel. Dit is hul verantwoordelikheid om die heining te onderhou. Ons herstel egter die heining waar ons kan en probeer om dit so goed as moontlik te onderhou," sê sy.